《雪》
宋代·赵蕃

动地风初作，披空雪遽铺。
幽能吐山岳，远至卷江湖。
蔼蔼才迷屋，纷纷遂塞途。
月疑常挂晓，日为不成晡。
徒倚诗难状，凭陵酒易无。
近人憎犬跃，在野想鹰呼。
势重微摧压，滋深快洗苏。
当忧竹柏折，且救蕙兰枯。
顺喜遵时令，寒宁恤贫躯。
年丰物无疠，此外亦何须。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。